
ELŐTERJESZTÉS
Sajószöged Község Önkormányzata Képviselő-testületének 
2017. február 23.-i ülésére
az Önkormányzat 2017. évi 
költségvetési rendelet-tervezetéhez



Tisztelt Képviselő-testület!

Sajószöged Község Önkormányzata 2017. évi költségvetését az államháztartásról szóló 2011. évi CXCV. törvény (a továbbiakban Áht.) 23.§-a alapján, valamint Magyarország 2017. évi központi költségvetéséről szóló 2016. évi XC. törvény szerint készítettük el az államháztartásról szóló törvény végrehajtásáról szóló 368/2011. (XII. 31.) Kormányrendelet előírásainak megfelelően.

A 2017. évre megfogalmazott költségvetési alapelvek a következők:

1. Takarékos, átlátható és biztonságos működtetés.
2. A kötelezően ellátandó feladatok biztosítása.
3. A szociálisan rászorultak támogatása.
4. Az elindított beruházások megvalósítása, a forrás biztosítása.
5. Tudatos községüzemeltetés és fejlesztés.
6. Az önkormányzat tulajdonában lévő gazdasági társaság részvétele az önkormányzati feladatok ellátásában.
7. Pályázatok figyelése, kapcsolódás az aktuális pályázatokhoz, a pályázatok önrészének megteremtése. 

A rendelet-tervezet általános indokolása:
A Képviselő-testület az Mötv. 143.§ (4) bekezdés b) és h) pontjaiban, valamint az Áht. 23. § (1) bekezdésében kapott felhatalmazás alapján, az Alaptörvény 32. cikk (1) bekezdés a) és f) pontjaiban meghatározott feladatkörében eljárva alkotja meg a 2017. évi költségvetés rendeletét.

A 2017. évi költségvetés biztosítja az Mötv.-ben meghatározott feladatok színvonalas ellátását, a biztonságos működést maradéktalanul lehetővé teszi és jó alapot teremt a 2018. évi gazdálkodáshoz. Az Önkormányzat intézményei és gazdasági társasága együttműködve, fegyelmezett gazdálkodással biztosítják a község működésének fenntarthatóságát, finanszírozhatóságát az önkormányzati feladatok ellátását valamint a szociálisan rászorulók támogatását.

A részletes indokolást az első olvasatban tárgyalt tervezet, valamint a rendelet-tervezet mellékletei tartalmazzák.

A 2017. évi költségvetési bevételek tervezett előirányzata 259 883 375 Ft, melyet a finanszírozási bevételek 53 675 559 Ft-tal egészítenek ki, így összesen 313 558 934 Ft forrás fog rendelkezésre állni.
A költségvetési rendeletben szereplő bevételi jogcímek részletezése:
Önkormányzatok működési támogatásai:					92 207 137 Ft
Működési célú támogatások államháztartáson belülről:			16 718 160 Ft
Közhatalmi bevételek:						          113 960 000 Ft
Működési bevételek:								26 998 078 Ft
Felhalmozási bevételek:							10 000 000 Ft
Költségvetési maradvány igénybevétele:					  6 981 293 Ft
Forgatási célú értékpapírok beváltása, értékesítése:				46 694 266 Ft

A 2017. évi költségvetési kiadások tervezett előirányzata 313 558 934 Ft, finanszírozási kiadásokkal nem terveztünk, így ez az összes tervezett kiadás. 

A költségvetési rendeletben szereplő kiadási jogcímek részletezése:
Személyi juttatások:							          113 513 122 Ft
Munkaadókat terhelő járulékok és szociális hozzájárulási adó:		23 477 193 Ft
Dologi kiadások:							          121 575 270 Ft
Ellátottak pénzbeli juttatásai:							10 680 000 Ft
Egyéb működési célú kiadások:						33 560 000 Ft
Tartalékok:									  2 500 000 Ft
Beruházások:									  6 983 349 Ft
Felújítások:									  1 270 000 Ft

A pénzügyi terv összhangban van az Önkormányzat Gazdasági Programjával, ennek tükrében a költségvetés előzetes hatásvizsgálatának a megállapításai a következők:

1. Társadalmi hatások
A rendeletben foglaltak végrehajtása során elsőbbséget élvez az Önkormányzat működőképességének biztosítása, a kötelező feladatok ellátása. A költségvetés biztosítja az önkormányzati intézmények eddigi jó színvonalon történő működését, ami hozzájárul a lakosság komfortérzetének növeléséhez.

2. Gazdasági, költségvetési hatások
Az Önkormányzat feladata, hogy a lakosságot megfelelő színvonalú közszolgáltatásokkal lássa el. A tervezett előirányzatok lehetővé teszik az ellátásra létrehozott intézmények működését, a községüzemeltetés fenntartását, további fejlesztési lehetőségeket. Az Önkormányzat működésének alapjait a központi költségvetésből származó források adják, de befolyásolja az Önkormányzat likviditását a helyi adóbevételek mértéke, beszedésük hatékonysága, ami szoros összefüggésben van a településen élő emberek jövedelmi helyzetével, életszínvonalával.

3. Környezeti, egészségügyi hatások
Az Önkormányzat ilyen célú kötelező feladatainak ellátásához tervezett költségvetési előirányzat felhasználásán keresztül érvényesülnek.

4. Adminisztratív terheket befolyásoló hatások
A rendeletben foglaltak végrehajtása adminisztratív többlet terhet nem jelent.

5. A rendelet megalkotásának szükségessége, a jogalkotás elmaradásának várható következményei
Az Áht. előírásai alapján kötelező megalkotni, a mulasztás következménye: Mötv. 137. §

6. A jogszabály alkalmazásához szükséges személyi, szervezeti, tárgyi és pénzügyi feltételek
A rendelet végrehajtásához szükséges személyi állomány a rendelet-tervezetben foglaltak szerinti létszámban rendelkezésre áll.

Fentiek alapján kérem a Képviselő-testületet, hogy a javaslatot megtárgyalni és elfogadni szíveskedjen.

Sajószöged, 2017. február 15.





								dr. Gulyás Mihály sk.
                              						polgármester 

